### Resume

Bebyggelsen består af 17 kommunale almene ældreboliger fordelt på 5 længehuse. Boligerne er opført i hovedentreprise i 2003-2005.

I forbindelse med et eftersyn af tagkonstruktionen i 2021 efter gentagne tilfælde af vandindtrængen i boligerne kunne det konstateres, at der var omfattende råd i tagkonstruktionen.

Byggeskadefonden har siden 2021 været inddraget i sagen og dækker en del af byggeskaderne, der omfatter råd i konstruktionen, men ikke udskiftningen af tagpap og tagrender.

Boligerne er opført efter lov om almene boliger, og finansieringen af tagudskiftningen sker ved et 30-årigt lån, som finansieres af beboerne via huslejen.

### Sagsfremstilling

De fem længehuse er udført uden tagudhæng, og boligskel markeret med forskydning af bygningskroppen.

Tagkonstruktionen er opbygget som fuldt isolerede, uventilerede tagkassetter med hygrodiode. I forbindelse med et planlagt eftersyn af bebyggelsens tage i efteråret 2021 blev der flere steder konstateret bløde områder under tagpappen. Ved åbning af tagkonstruktionen kunne det konstateres, at konstruktionen flere steder var nedbrudt og opfugtet. Derudover har tagudhæng over hoveddør sat sig og bevirket, at der ophober sig vand og skidt i tilhørende tagrender. Ved gennemgangen blev det desuden konstateret, at den eksisterende tagpap ikke har været tilstrækkelig, opvarmet ved brænding og derfor ikke har opnået tiltænkt vedhæftning til underlag med risiko for dampbuler og vandindtrængning.

Det kunne konstateres, at der ved de undersøgte boliger ikke er udført tilstrækkelig beskyttelse af murkanten ved vindskede, den bagvedliggende skalmur og tagflade i henhold til byggetekniske erfaringer. Herved er vandindtrængning i såvel hulrum i skalmur og i tagkonstruktion muliggjort. Herudover kunne det ved gennemgangen konstateres, at der ved overgang fra tagkassetter til ydermur ikke er isoleret i fuld udstrækning, ligesom hygrodioden flere steder er brudt i overgangen til ydervæg.

Det blev ligeledes konstateret, at opbygning af tagkonstruktionen over tilbagetrukket facadefelt ved hoveddør ikke er dimensioneret tilstrækkeligt, så tagfladen og dermed tagrenden har sat sig over tid og dermed ikke muliggør korrekt hældning på tagrenden.

Den akutte investering i at skulle udskifte taget medfører en lejestigning. Forventet brutto stigning ca. 400 kr. pr. md. pr. bolig. Lejere som modtager boligstøtte vil også få tilskud til den kommende lejestigning efter gældende regler. Der er tale om en individuel beregning afhængig af lejerens indkomst- og formueforhold.

Projektet er gennemføres i et samarbejde mellem Byggeskadefonden og Kommunale Ejendomme. Efter udbuddet er den samlede skønnede udgift 2,561 mio. kr., heraf dækker Byggeskadefonden 0,995 mio. kr. Restbeløbet 1,566 mio. kr. finansieres af et beboerfinansieret lån.

### Økonomi

![](data:image/png;base64...)

![](data:image/png;base64...)

![](data:image/png;base64...)

Sagen medfører, at der meddeles en anlægsbevilling på 2,561 mio. kr., og der afsættes rådighedsbeløb på 2,561mio. kr. i 2023, samt en indtægtsbevilling på - 0,995 mio. kr. til udskiftning af taget. Udgiften finansieres af tilskud fra Byggeskadefonden 0,995 mio. kr. og ved hjemtagelse af lån 1,566 kr. Renter og afdrag på lånet betales af lejerne via huslejen.

Høring:

Centralt Budget har ingen bemærkninger af bevillingsmæssig karakter

### Klima og resiliensvurdering

Iflg. Bygningsreglementet (BR18 §274-275) skal der ved enhver ombygning/renovering foretages en rentabilitetsberegning på mulige energibesparelse. I aktuelle tilfælde drejer det sig om en øgning af loftsisoleringen fra eksisterende 300 mm til den i BR18 beskrevne mindstekrav ved renovering.

BR18 beskriver et mindstekrav til U værdi på 0,12 svarende til ca. 315 mm ved normal isoleringsklasse 37. I aktuelle tilfælde er beregningen foretaget med udlægning af ekstra 45 mm klasse 37 isolering.

Ombygninger, hvor årlig besparelse gange levetid divideret med investering er større end 1,33, er rentable. I tilfælde af, at ombygninger ikke er rentable, skal der foretages en eftervisning af den manglende rentabilitet. I tilfælde af, at en ombygning ikke er rentabel, skal det undersøges, om en mindre ombygning er rentabel. (BR18 §275).

Rentabilitetsberegningen viser i aktuelle sag en faktor på 0,29 og skal derfor ikke udføres med ekstra loftsisolering.

### Sagens videre forløb

Sagen skal videre til Økonomiudvalget og Byrådet

### Historik

Velfærdsdirektøren indstiller, 29. marts 2023, pkt. 31:

at der hjemtages et huslejefinansieret lån på 1,566 mio. kr. til gennemførelsen af projektet

at de bevillingsmæssige konsekvenser godkendes jf. bevillingsskemaer under afsnittet økonomi

Beslutning fra Seniorudvalget, 29. marts 2023, pkt. 31:

1. at: Anbefales

2. at: Anbefales

Beslutning fra Økonomiudvalget, 17. april 2023, pkt. 100:

Anbefales.

### Beslutning

Godkendt.

Fraværende: Frans Koch. I stedet mødte Sten Sørensen.